สมหวังเงินสั่งได้ เล็งพิโกไฟแนนซ์
สมหวัง เงินสั่งได้ สนพิโกไฟแนนซ์ หากคล่องตัวพร้อมโยกยอดสินเชื่อสมหวังสบายใจเข้าร่วม เผยแผนปีหน้าตั้งเป้าดันสินเชื่อ 1 หมื่นล้าน
29 ต.ค. 2565

สมหวัง เงินสั่งได้ สนพิโกไฟแนนซ์ หากคล่องตัวพร้อมโยกยอดสินเชื่อสมหวังสบายใจเข้าร่วม เผยแผนปีหน้าตั้งเป้าดันสินเชื่อ 1 หมื่นล้าน
นายศุภชัย บุญสิริ กรรมการผู้จัดการ บริษัท ไฮเวย์ ผู้ประกอบธุรกิจสินเชื่อรายย่อย สมหวัง เงินสั่งได้ เครือธนาคารทิสโก้ เปิดเผยว่า ขณะนี้กำลังศึกษาเงื่อนไขเชิงลึกการปล่อยสินเชื่อรายย่อยภายใต้การกำกับ (พิโกไฟแนนซ์) ของกระทรวงการคลัง ที่จะเริ่มเปิดให้จดทะเบียน 1 ธ.ค.นี้ โดยเฉพาะหลักเกณฑ์การปล่อยสินเชื่อที่จำกัดในพื้นที่ที่สถานประกอบการจดทะเบียน หากผู้ขอกู้มีภูมิลำเนาหรือจดทะเบียนต่างพื้นที่แต่มีธุรกิจในพื้นที่ จะเข้าหลักเกณฑ์ปล่อยกู้ให้ได้หรือไม่
ทั้งนี้ ระหว่างที่รอความชัดเจนหลักเกณฑ์ของพิโกไฟแนนซ์ บริษัทได้ชะลอการปล่อยกู้สินเชื่อสมหวังสบายใจเพื่อธุรกิจรายย่อย ซึ่งเป็นสินเชื่อไม่มีหลักประกันที่มีลักษณะคล้ายกับพิโกไฟแนนซ์ ตั้งแต่ช่วงครึ่งหลังของปี 2559 หลังดำเนินการมาตั้งแต่ ส.ค. 2558 เนื่องจากประเมินผลแล้วต้องปรับระบบใหม่ ซึ่งหากพิโกไฟแนนซ์มีข้อจำกัดมาก บริษัทอาจหันมาพัฒนาสินเชื่อ สมหวัง สบายใจ อีกครั้ง ซึ่งปัจจุบันมียอดคงค้างสินเชื่อประมาณ 200 ล้านบาท
สำหรับแผนธุรกิจในปี 2560 ของสมหวัง เงินสั่งได้ มุ่งเน้นขยายสินเชื่อจำนำทะเบียนต่อเนื่อง โดยจะผลักดันให้ยอดสินเชื่อคงค้างสิ้นปีขยับขึ้นเป็น 1 หมื่นล้านบาท จากสิ้นปีนี้ที่คาดว่ายอดคงค้างจะเป็นไปตามเป้าหมาย 8,000 ล้านบาท โดยยอมรับว่าปีหน้ามีความท้าทาย เพราะสินเชื่อมีระยะเวลาสั้น และลูกค้ามักปิดบัญชีก่อนกำหนด ดังนั้น ปีหน้าจะไปถึงเป้าหมายได้ต้องปล่อยสินเชื่อใหม่ให้ถึง 7,000-8,000 ล้านบาท เพื่อชดเชยกับส่วนที่ไหลออก